TPLAS บวก 4% นิวไฮรอบ 7 เดือน ตั้งเป้าปีนี้รายได้โต 10% ธุรกิจบรรจุภัณฑ์หนุน
TPLAS บวก 4% นิวไฮรอบ 7 เดือน ตั้งเป้าปีนี้รายได้โต 10% ธุรกิจบรรจุภัณฑ์อาหารหนุน-แนะซื้อเป้า 3.98 บาท โดย ณ เวลา 15:34 น. อยู่ที่ระดับ 3.88 บาท
TPLAS บวก 4% นิวไฮรอบ 7 เดือน ตั้งเป้าปีนี้รายได้โต 10% ธุรกิจบรรจุภัณฑ์อาหารหนุน-แนะซื้อเป้า 3.98 บาท โดย ณ เวลา 15:34 น. อยู่ที่ระดับ 3.88 บาท
5 เม.ย. 2565

ผู้สื่อข่าวรายงานว่า วันนี้ (5 เม.ย.2565) ราคาหุ้น บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS ณ เวลา 15:34 น. อยู่ที่ระดับ 3.88 บาท บวกไป 0.16 บาท หรือ 4.30% โดยทำจุดสูงสุดที่ 4.10 บาท และทำจุดต่ำสุดที่ 3.76 บาท ด้วยมูลค่าการซื้อขาย 163.99 ล้านบาท ราคาหุ้นวิ่งแรงในรอบ 7 เดือน โดยนับตั้งแต่หุ้นยืนที่ระดับ 3.90 บาท เมื่อวันที่ 27 ส.ค.2564

บริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ระบุในบทวิเคราะห์ (5 เม.ย.65) ว่า TPLAS แนะนำซื้อราคาเป้าหมาย 3.98 บาท โดยราคาหุ้นปรับตัวเพิ่มขึ้นเกิดสัญญาณฟื้นตัวทางเทคนิค พร้อมด้วยปริมาณการซื้อขายที่เพิ่มสูงขึ้น หลังจากเคลื่อนไหวออกด้านข้างเพื่อสร้างฐานเหนือเส้นค่าเฉลี่ย 200 วัน ทำให้แนวโน้มหลักยังมีโอกาสปรับตัวเพิ่มขึ้นต่อเนื่อง
ด้านสัญญาณทางเทคนิค MACD เคลื่อนไหวออกด้านข้างในแดนบวก เครื่องมือทางเทคนิคชี้วัดแนวโน้มขึ้น ด้าน RSI ปรับตัวเพิ่มขึ้นเหนือระดับ 60%
ดังนั้น แนะนำซื้อ TPLAS โดยให้แนวรับที่ระดับ 3.98 บาท และ 3.90 บาท เพื่อคาดหวังการปรับตัวเพิ่มขึ้น ให้แนวต้านไปทดสอบที่ 4.50 บาท และระดับ 4.80 บาท เป็นจุดขายทำกำไร  อย่างไรก็ตามแนะนำ STOP LOSS ถ้าราคาหุ้นปิดต่ำกว่า 3.76 บาท
โดยก่อนหน้านี้นายอภิรัตน์ ธีระรุจินนท์ รองกรรมการผู้จัดการ TPLAS เปิดเผยว่า บริษัทยังคงมุ่งมั่นในการผลิตบรรจุภัณฑ์อาหาร และผลิตภัณฑ์ที่เกี่ยวข้องให้เติบโตต่อเนื่อง ส่วนแผนธุรกิจปีนี้เน้นกลยุทธ์พัฒนาผลิตภัณฑ์ให้สอดคล้องกับความต้องการผู้บริโภค เพื่อกระตุ้นยอดขาย และสร้างรายได้ให้เติบโตอย่างยั่งยืน ปักหมุดโตไม่ต่ำกว่า 10% พร้อมประชุมสามัญผู้ถือหุ้นวันที่ 8 เม.ย. นี้
ขณะเดียวกันบริษัทฯ จะมีการพัฒนาผลิตภัณฑ์ใหม่ๆ ออกมาต่อเนื่อง โดยจะเน้นการพัฒนาผลิตภัณฑ์กระดาษ ซึ่งมีการเพิ่มเติมรูปแบบ เช่น ถาดใส่ขนมหวาน ถ้วยไซส์อื่นๆ เป็นการเพิ่มไซส์ให้มีความหลากหลายต่อการนำไปใช้งานได้มากขึ้น โดยจะทยอยออกมา และคาดว่าจะได้รับผลตอบรับที่ดี รวมทั้งจะมีการพัฒนาระบบรับคำสั่งซื้อสินค้าออนไลน์มาใช้มากขึ้น ซึ่งคาดว่าช่วยสนับสนุนยอดขายให้เติบโตได้ต่อเนื่องจากปีก่อน